L 88/68
RO
Jurnalul Oficial al Uniunii Europene
16.3.2022
(353) Lipsa unei cooperări suficiente nu i-a permis Comisiei să colecteze toate informațiile pe care aceasta le-a considerat relevante pentru constatările sale din cadrul prezentei anchete.
Din cauza lipsei de cooperare a societăților de exploatare a nichelului, Comisia a fost, de asemenea, împiedicată să colecteze documente suplimentare și să solicite informații suplimentare, și anume cu privire la acordurile de licență dintre societățile de exploatare a nichelului și GOID, inclusiv condițiile de bază, redevențele și trimiterile la contextul legislativ care le reglementează.
În consecință, în ceea ce privește presupusa furnizare de către GOID a minereului de nichel contra unei remunerații mai mici decât cea adecvată, GOID nu a furnizat informațiile și elementele de probă necesare, astfel cum a solicitat Comisia în chestionarul său și în timpul VLD.
(354) Prin urmare, în absența primirii unor informații contrare din partea GOID, Comisia s-a bazat parțial pe datele disponibile pentru constatările sale cu privire la aceste aspecte ale anchetei, în conformitate cu articolul 28 din regulamentul de bază.
(355) În observațiile privind comunicarea constatărilor finale, GOID a explicat că a prezentat statutul GAG Nikel ca parte a actului constitutiv, care a fost furnizat prin scrisoarea din 19 noiembrie 2021.
Comisia a confirmat că statutul face parte din actul constitutiv.
Cu toate acestea, Comisia a observat că aceste informații au fost transmise foarte târziu în cursul anchetei și, ceea ce este mai important, că statutul a fost transmis numai în limba bahasa.
Prin urmare, Comisia nu a fost în măsură să utilizeze aceste informații.
(356) În plus, GOID a declarat că traducerea statutului societății PT.
Ceria Hugraha a necesitat timp.
În orice caz, GOID a susținut că Comisia nu a solicitat traducerea tuturor documentelor în limba engleză și, ca atare, lipsa traducerii nu ar trebui să împiedice ancheta.
În ceea ce privește formatul fișierului, GOID a afirmat că acest lucru nu a fost specificat.
(357) Comisia a remarcat că în instrucțiunile pentru chestionarul antisubvenții, la care a fost atașată anexa pentru furnizorul de factori de producție, se precizează în mod clar „Vă rugăm să furnizați o traducere în limba engleză pentru toate documentele și materialele sursă pe care le transmiteți ca răspuns la prezentul chestionar”.
În plus, chestionarul antisubvenție a fost trimis către GOID la 18 mai 2021, prin urmare, GOID a avut la dispoziție mai mult decât suficient timp pentru traducerea statutului PT.
Ceria Hugraha.
În ceea ce privește formatul fișierului, Comisia a făcut observația cu privire la formatul documentului în considerentul 344 deoarece formatul acestuia nu permitea o traducere automată, prin urmare documentul nu a putut fi utilizat.
Prin urmare, această afirmație a fost respinsă.
(358) În ceea ce privește RKAB-urile, GOID a reamintit că le-a prezentat ca anexe la scrisoarea din 8 decembrie 2021.
Comisia a reamintit că în scrisoarea din 19 noiembrie 2021 (care a fost termenul-limită până la care GOID trebuia să prezinte documentele justificative pentru VLD), GOID a informat Comisia că, pe baza unei decizii interne, GAG Nickel decisese să nu furnizeze RKAB-urile.
Scrisoarea din 8 decembrie 2021 a fost trimisă ca răspuns la scrisoarea în temeiul articolului 28.
Comisia a observat că această dată a survenit mult prea târziu în cadrul anchetei pentru a se ține seama de noile documente.
Mai important, procesul prevăzut la articolul 28 și observațiile pe care părțile interesate le pot prezenta se referă la netransmiterea informațiilor și nu pot fi utilizate de către părți ca o oportunitate de a prezenta informații noi care ar fi trebuit să fie transmise în etapa anterioară a anchetei sau în cadrul procesului de clarificare.
Prin urmare, Comisia a respins acest argument.
(359) GOID a explicat, de asemenea, că motivul pentru care a acoperit cu negru textul care nu se referă la volumul datelor de producție a fost de a simplifica citirea textului.
(360) Comisia a observat că GOID a fost invitat să prezinte documente complete și să nu acopere nicio parte a textului.
Pentru constatările sale, Comisia ar fi trebuit să aibă acces la întregul text pentru a evalua în mod corespunzător informațiile complete conținute în RKAB-uri.
Prin urmare, argumentul a fost respins.
(361) În ceea ce privește datele statistice privind consumul, GOID a susținut că, întrucât Comisia a recurs la eșantionare, nu a fost în măsură să coreleze datele privind consumul național cu minereul de nichel achiziționat de IRNC.
Comisia a subliniat și a clarificat faptul că cantitatea de minereu de nichel achiziționată de IRNC a fost semnificativ mai mare în comparație cu datele privind consumul național raportate de GOID.
Prin urmare, datele prezentate de GOID pare să subestimeze în mod semnificativ producția națională de minereu de nichel.
GOID nu a furnizat niciun element faptic pentru a infirma aceste constatări.
Prin urmare, această afirmație a fost respinsă.